Diari Oficial de la Generalitat Valenciana


Sumari del DOGV 3380, del 25-11-1998 (1998/9267)

RESOLUCIÓ de 19 d'octubre de 1998, del conseller d'Obres Públiques, Urbanisme i Transports, per la qual s'informa favorablement i aprova definitivament la modificació núm. 4 de les Normes Subsidiàries de Planejament Municipal de Buñol (València), referida a 2 punts, sobre l'ordenació urbanística al carrer del Portal i al barri de San Rafael.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3380

Data del DOGV
:   25-11-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/9267


Data del document
:   19-09-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 19 d'octubre de 1998, del conseller d'Obres Públiques, Urbanisme i Transports, per la qual s'informa favorablement i aprova definitivament la modificació núm. 4 de les Normes Subsidiàries de Planejament Municipal de Buñol (València), referida a 2 punts, sobre l'ordenació urbanística al carrer del Portal i al barri de San Rafael. [1998/L9267]
  
Vist l'expedient relatiu a la modificació núm. 4 de les Normes Subsidiàries de Planejament Municipal de Buñol (València), referida a 2 punts, del qual resulten els següents:
  
Antecedents de fet
  
Primer
  
El projecte es va sotmetre a informació pública mitjançant acord del ple de l'ajuntament en sessió celebrada el dia 24 de febrer de 1998. Després el pertinent període d'exposició pública, en el qual no es van presentar al·legacions, es va aprovar provisionalment pel mateix òrgan en data 30 de juny de 1998.
  
Segon
  
La documentació està composta per memòria i plans d'ordenació.
  
Tercer
  
La modificació conté 2 punts, el contingut dels quals s'analitza a continuació:
  
"4.1 Modificació c/ Portal
  
L'objectiu final de la modificació és permetre la implantació d'un hotel en el nucli antic. Per a això es necessita ampliar una edificació existent situada al carrer del Portal. L'ampliació afecta una superfície de 240 m2 que forma part de la zona verda qualificada en el parc Borrunes. A més, s'augmenta el nombre de plantes, permetent fer una planta d'àtic reculada per damunt de les 3 plantes actualment permeses. Aquest punt de la modificació suposa la reducció de 240 m2 de zona verda i un increment d'aprofitament lucratiu de 1.210 m2t. La modificació es justifica per la conveniència d'implantar una activitat hotelera en la zona baixa o poble i en una zona pròxima a dotacions públiques (zona verda, aparcaments, serveis municipals).
  
4.2 Barri de San Rafael
  
La modificació consisteix en clarificar les alineacions i usos d'una zona perifèrica del barri de San Rafael, que actualment no té assignat cap ús concret, per la qual cosa s'ha d'entendre qualificada com a espai públic. En concret, es defineix l'alineació exterior del vial perimetral, respectant la ubicació fora del vial d'un dipòsit d'aigua existent i s'amplia un equipament cultural, assistencial i social, que passa de 800 m2 a 1.667 m2. Els espais residuals restants es qualifiquen com a zona verda".
  
Quart
  
En l'expedient administratiu municipal consta la sol·licitud d'informe a la Conselleria de Cultura, Educació i Ciència, ja que el primer punt afecta l'entorn de protecció del castell de Buñol, que va ser emés en sentit favorable el 24 de setembre de 1998.
  
Cinquè
  
El municipi de Buñol té normes subsidiàries aprovades definitivament per la Comissió Territorial d'Urbanisme en data 1 de juny de 1987.
  
Sisè
  
La Comissió Territorial d'Urbanisme de València, en sessió celebrada el 29 de setembre de 1998, va adoptar, entre altres, l'acord d'informar favorablement aquest expedient i elevar al conseller d'Obres Públiques, Urbanisme i Transports, una proposta d'aprovació definitiva d'aquest.
  
Fonaments de dret
  
Primer
  
Respecte del procediment, en el cas present s'han observat les prescripcions legalment establertes per a les modificacions de Planejament General d'aquesta índole, que estan constituïdes pels articles 38 i 39 per remissió de 51.1 de la Llei 6/1994, de 15 de novembre, Reguladora de l'Activitat Urbanística (a partir d'ara LRAU).
  
Segon
  
La documentació està completa, als efectes del compliment del que preceptua l'article 27 de la LRAU.
  
Tercer
  
La memòria conté una justificació expressa de la compensació amb noves dotacions públiques als increments d'aprofitament lucratiu que es produeixen amb el primer punt de la modificació. El resultat d'aquesta anàlisi és que els estàndards dotacionals globals del municipi s'incrementen de 6,72 m2/habitatge a 6,87 m2/habitatge d'equipaments culturals i de 28,74 m2/habitatge a 28,96 m2/habitatge de zones verdes.
  
En relació amb el contingut de la modificació de zona verda que conté el projecte, s'informa favorablement ja que globalment s'incrementa la superfície de zones verdes en 1.384 m2 i el canvi de qualificació de 240 m2 de zona verda està justificat per la conveniència de permetre una activitat hotelera en el nucli antic de la població i és insignificant comparat amb la gran extensió de la zona verda allí projectada.
  
Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal i com es recull en l'article 40 de la LRAU.
  
Quart. La modificació comporta una diferent qualificació o ús urbanístic de zones verdes anteriorment previstes, pel que requereix amb l'informe previ del Consell Superior d'Urbanisme -substituït per un informe del conseller d'Obres Públiques, Urbanisme i Transports, amb l'informe previ de la Comissió Territorial d'Urbanisme, en aplicació de la disposició transitòria novena de la Llei Reguladora de l'Activitat Urbanística-, de conformitat amb el que estableix l'article 55.4 de la citada llei.
  
No es considera necessari el dictamen del Consell Jurídic Consultiu de la Comunitat Valenciana que preveu l'article 10.e de la Llei 10/1994, de 19 de desembre, de la Generalitat Valenciana, de Creació del Consell Jurídic Consultiu de la Comunitat Valenciana, ja que la modificació no té per objecte una diferent zonificació o ús urbanístic de zones verdes previstes en el pla, sinó que la modificació té un altre objecte o finalitat i de la mateixa deriva o és conseqüència la diferent zonificació o ús urbanístic de les zones verdes.
  
El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament, de conformitat amb el que estableix l'article 39 de la LRAU, en relació amb l'article 6.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vists els preceptes legals citats i altres de general i pertinent aplicació, resolc:
  
Informar favorablement i aprovar definitivament la modificació núm. 4 de les Normes Subsidiàries de Planejament Municipal de Buñol (València), referida a 2 punts, sobre l'ordenació urbanística al carrer del Portal i al barri de San Rafael.
  
Aquesta resolució entrarà en vigor el mateix dia en què es publique en el Diari Oficial de la Generalitat Valenciana.
  
Contra aquesta resolució que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició del mencionat recurs serà requisit imprescindible que amb caràcter previ el recurrent comunique a aquest òrgan la interposició d'aquest, de conformitat amb el que preveuen els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga exercitar qualsevol altre recurs que estime oportú.